DA Den Europæiske Unions Tidende CE 84/266

(2004/C 84 E/0314)

SKRIFTLIG FORESPØRGSEL E-3923/03

af Brice Hortefeux (PPE-DE) til Kommissionen

(18. december 2003)

Om: Forfalskninger

I henhold til Europa-Kommissionens toldstatistikker er 50 mio. ulovlige efterligninger eller piratudgaver blevet beslaglagt ved EU's eksterne grænser i løbet af de første seks måneder i 2003, hvilket er en markant stigning i sammenligning med 2002.

Dette bekræfter også, at disse forfalskninger ikke som tidligere begrænser sig til luksusvarer, men at handelen nu også omfatter forbrugsgoder, bl.a. mobiltelefoner, legetøj, elektriske batterier, lægemidler og fødevarer.

Bortset fra de alvorlige økonomiske tab, denne ulovlige handel giver anledning til, så er de forfalskede produkter yderst farlige for forbrugerne, idet de ikke opfylder sikkerhedskravene og naturligvis ikke er underlagt nogen form for kontrol.

Kan Kommissionen i den forbindelse oplyse, om der er udarbejdet en særlig plan til bekæmpelse af denne svøbe og i givet fald skitsere retningslinierne herfor?

Svar afgivet på Kommissionens vegne af Frederik Bolkestein

(13. februar 2004)

Kommissionen lægger meget stor vægt på betydningen af at bekæmpe varemærkeforfalskning og piratkopiering. De resultater, toldmyndighederne ved EU's ydre grænser har registreret, bekræfter en stigning på over 900 % i løbet af fire år i antallet af beslaglagte genstande, som krænker den intellektuelle ejendomsret.

Hvad enten der er tale om toldmæssige aspekter i tilknytning til kontrollen ved EU's ydre grænser eller aspekter vedrørende det indre marked, har Kommissionen derfor truffet adskillige lovgivningsmæssige eller operationelle initiativer.

Rådet vedtog den 22. juli 2003 den nye toldforordning (EF) nr. 1383/2003 (1). Dette nye lovgivningsmæssige instrument, der er mere fleksibelt og effektivt, er udarbejdet sammen med de vigtigste sammenslutninger af indehavere af intellektuelle ejendomsrettigheder og skal gøre det muligt for især små og mellemstore virksomheder at beskytte sig bedre og med færre omkostninger.

Det andet væsentlige aspekt er beskyttelsen af forbrugernes sikkerhed, som i betragtning af udviklingen i de forfalskede produkters art er stadig mere udsat. Det er grunden til, at den nye toldforordning kommer til at omfatte nye intellektuelle ejendomsrettigheder som f.eks. geografiske betegnelser, oprindelsesbetegnelser og sortsbeskyttelse. Disse rettigheder, der garanterer en kvalitet og en knowhow, vil fra nu af kunne beskyttes gennem toldmyndighedernes indgriben.

Desuden vil flere af bestemmelserne i Europa-Parlamentets og Rådets direktiv 2001/95/EF af 3. december 2001 om produktsikkerhed i almindelighed (2), som har fundet anvendelse siden den 15. januar 2004, bidrage til at styrke overvågningen af markedet hvad angår de produkter, der er bestemt for forbrugerne.

På det operationelle plan er der adskillige større initiativer, som er iværksat fra begyndelsen af januar 2004. Udvidelsen af EU med nye medlemsstater er en chance, og det påhviler den nye toldunion at beskytte sine nye grænser. Med henblik herpå er man inden for rammerne af bekæmpelsen af varemærkeforfalskning og piratkopiering i øjeblikket ved at undersøge et operationelt initiativ, som tager sigte på at bistå de nye medlemsstater med at gennemføre en harmoniseret risikoanalyse.

Med hensyn til foranstaltningerne på det indre marked vedtog Kommissionen efter de seneste års udvikling af et stort antal juridiske bestemmelser vedrørende intellektuel ejendomsret (herunder patenter, varemærker, mønstre og modeller samt ophavsret), og efter det initiativ, der bl.a. blev bebudet i Kommissionens meddelelse »Opfølgning af grønbogen om bekæmpelse af varemærkeforfalskning og piratkopiering i det indre marked« af 30. november 2000, den 30. januar 2003 (3) et forslag til direktiv med henblik på at harmonisere midlerne til at håndhæve alle de intellektuelle ejendomsrettigheder i EU.

Kommissionen har ligeledes iværksat en række initiativer til bekæmpelse af varemærkeforfalskning, som mere specifikt tager sigte på teknologiske produkter. Det har gjort det muligt dels at oprette et dossier med mange af de oplysninger, der distribueres blandt de europæiske teknologivirksomheder, dels at afholde en workshop om bekæmpelse af varemærkeforfalskning, som blev organiseret sammen med den pågældende industri repræsenteret ved Orgalime. I slutningen af 2001 blev der udarbejdet en praktisk vejledning til brug for små og mellemstore virksomheder om bekæmpelse af varemærkeforfalskning, og der er oprettet en database over falske teknologiprodukter.

På internationalt plan er der afholdt adskillige praktiske seminarer og konferencer om emnet »bekæmpelse af varemærkeforfalskning og piratkopiering« i samarbejde med EU's vigtigste økonomiske partnere som f.eks. landene i Sammenslutningen af Stater i Sydøstasien (ASEAN), Kina, Rusland, USA, Korea og Japan. Herunder blev opnået en frugtbar udveksling af oplysninger og erfaringer og i nogle tilfælde endda betydelige lovgivningsmæssige ændringer i visse af ovennævnte lande.

(1) Rådets forordning (EF) nr. 1383/2003 af 22. juli 2003 om toldmyndighedernes indgriben over for varer, der mistænkes for at krænke visse intellektuelle ejendomsrettigheder, og om de foranstaltninger, som skal træffes over for varer, der krænker sådanne rettigheder, EUT L 196 af 2.8.2003.

(2) EFT L 11 af 15.1.2002.

(3) KOM(2000) 789 endelig udg.